CELEX: 62016CN0478
Language: mt
Date: 2016-09-02 00:00:00
Title: Kawża C-478/16: Appell ippreżentat fit-2 ta’ Settembru 2016 mill-Uffiċċju tal-Proprjetà Intellettwali tal-Unjoni Ewropea mis-sentenza mogħtija mill-Qorti Ġenerali fid-29 ta’ Ġunju 2016 fil-Kawża T-567/14, GROUP vs EUIPO – ILIEV (GROUP COMPANY TOURISM & TRAVEL)

13.3.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 78/7
            
         Appell ippreżentat fit-2 ta’ Settembru 2016 mill-Uffiċċju tal-Proprjetà Intellettwali tal-Unjoni Ewropea mis-sentenza mogħtija mill-Qorti Ġenerali fid-29 ta’ Ġunju 2016 fil-Kawża T-567/14, GROUP vs EUIPO – ILIEV (GROUP COMPANY TOURISM & TRAVEL)
   (Kawża C-478/16)
   (2017/C 078/10)
   Lingwa tal-kawża: il-Bulgaru
   
      Partijiet
   
   
      Appellant: L-Uffiċċju tal-Proprjetà Intellettwali tal-Unjoni Ewropea (EUIPO) (rappreżentanti: A. Folliard-Monguiral, D. Stoyanova-Valchanova)
   
      Partijiet oħra fil-proċedura:“Group” OOD, Kosta Iliev
   
      Talbiet
   
   
               —
            
            
               tannulla s-sentenza appellata;
            
         
               —
            
            
               tikkundanna lil Group OOD, ir-rikorrenti fl-ewwel istanza, għall-ispejjeż tal-EUIPO.
            
         
      Aggravji u argumenti prinċipali
   
   L-appell huwa bbażat fuq żewġ aggravji, jiġifieri: (i) ksur tal-Artikolu 76(2) tar-Regolament Nru 207/2009 (1), ikkunsidrat flimkien mar-Regola 50(1) tar-Regolament Nru 2868/95 (2), u (ii) ksur tal-Artikolu 8(4) tar-Regolament Nru 207/2009, ikkunsidrat flimkien mar-Regola 19(2)(d) tar-Regolament Nru 2868/95.
   
      Ksur tal-Artikolu 76(2) tar-Regolament Nru 207/2009, ikkunsidrat flimkien mar-Regola 50(1) tar-Regolament Nru 2868/95
   
   
               —
            
            
               L-Artikolu 8(4) tar-Regolament Nru 207/2009 jistabbilixxi espliċitament erba’ kundizzjonijiet kumulattivi u indipendenti minn xulxin, li tnejn minnhom huma rregolati mid-dritt tal-Unjoni filwaqt li t-tnejn l-oħra huma rregolati mil-leġiżlazzjoni speċifika li għaliha tirreferi l-parti li tippreżenta oġġezzjoni. Il-Qorti Ġenerali ddeċidiet li, fir-rigward ta’ jekk humiex issodisfatti ż-żewġ kundizzjonijiet marbuta mal-leġiżlazzjoni speċifika, hija l-parti li tippreżenta oġġezzjoni li għandha tipproduċi l-prova tal-kontenut ta’ din il-leġiżlazzjoni. Din hija kundizzjoni preliminari u awtonoma li n-nuqqas ta’ konformità magħha ma jistax jiġi rrimedjat quddiem il-Bord tal-Appell jekk il-parti li tippreżenta oġġezzjoni ma tkunx ipproduċiet fil-ħin, quddiem id-Diviżjoni tal-Oppożizzjoni, provi dwar il-kontenut ta’ din il-leġiżlazzjoni.
            
         
               —
            
            
               Sabiex jaqgħu fil-kamp ta’ applikazzjoni tal-Artikolu 76(2) tar-Regolament Nru 207/2009, ikkunsidrat flimkien mar-Regola 50(1) tar-Regolament Nru 2868/95, fatti u provi li jkunu ġew ippreżentati għall-ewwel darba quddiem il-Bord tal-Appell għandhom ikunu addizzjonali jew komplimentari għal fatti u provi li jkunu diġà ġew ippreżentati inkonnessjoni mal-istess kundizzjoni.
            
         
               —
            
            
               Il-Qorti Ġenerali żbaljat meta qieset li, bħala regola ġenerali, il-preżentazzjoni ta’ informazzjoni dwar il-leġiżlazzjoni nazzjonali tikkomplimenta l-provi prodotti preċedentement inkonnessjoni ma’ xi waħda mill-kundizzjonijiet previsti fl-Artikolu 8(4) tar-Regolament Nru 207/2009.
            
         
               —
            
            
               Il-Qorti Ġenerali żbaljat meta naqset milli teżamina jekk kienx hemm konnessjoni suffiċjentement mill-qrib bejn l-informazzjoni dwar id-dritt nazzjonali, ippreżentata quddiem il-Bord tal-Appell, u l-provi li kienu ġew prodotti fil-ħin quddiem id-Diviżjoni tal-Oppożizzjoni. Jekk ma jkunx hemm tali konnessjoni, il-provi jkunu “ġodda”, u mhux “addizzjonali jew komplimentari”, kif huwa meħtieġ skont l-Artikolu 76(2) tar-Regolament Nru 207/2009.
            
         
      Ksur tal-Artikolu 8(4) tar-Regolament Nru 207/2009, ikkunsidrat flimkien mar-Regola 19(2)(d) tar-Regolament Nru 2868/95
   
   
               —
            
            
               Meta ddikjarat li ma hemmx rekwiżiti formali fir-rigward tal-prova tal-leġiżlazzjoni nazzjonali inkwistjoni, il-Qorti Ġenerali kisret ir-Regola 19(2)(d) tar-Regolament Nru 2868/95. L-osservanza tal-formalitajiet magħrufa hija meħtieġa sabiex jiġu ggarantiti d-drittijiet tad-difiża tal-konvenut fi proċeduri inter partes.
            
         
               —
            
            
               Fir-rigward tal-“parallelliżmu formali”, ir-rekwiżiti dwar il-prova tar-reġistrazzjoni ta’ trade mark [Regola 19(2)(a)(ii) tar-Regolament Nru 2868/95] għandhom jiġu applikati b’analoġija fir-rigward tal-prova tad-dispożizzjonijiet tal-leġiżlazzjoni nazzjonali li jagħtu effett legali lit-trade mark mhux irreġistrata.
            
         
      (1)  Regolament tal-Kunsill (KE) Nru 207/2009, tas-26 ta’ Frar 2009, dwar it-trade mark Komunitarja (ĠU 2009, L 78, p. 1).
   
      (2)  Regolament tal-Kummissjoni (KE) Nru 2868/95, tat-13 ta’ Diċembru 1995, dwar regoli għall-implimentazzjoni tar-Regolament (KE) Nru 40/94 dwar it-trade mark Komunitarja (ĠU Edizzjoni Speċjali bil-Malti, Kapitolu 9, Vol. 1, p. 291).